Med 60.360 stemmer blev det Socialdemokratiet, der fik flest fynske krydser til europaparlamentsvalget. Det viser tal fra KMD's hjemmeside, som Fyens.dk har udtrukket og beregnet mandag eftermiddag.

Sejrsherren på landsplan, Venstre, må se sig slået trods en stor fremgang på 24.741 stemmer, der bringer stemmetallet op på 50.362 stemmer i den fynske storkreds.

Tredjeflest fik SF med 31.758 - efterfulgt af Dansk Folkeparti med 25.813 stemmer og Radikale Venstre med 21.887 stemmer.

Mens Dansk Folkeparti blev mere end halveret, fik også Det Konservative Folkeparti et skidt valg på Fyn, hvor partiet med 17.210 stemmer fik næsten 16.000 færre på Fyn end for fem år siden.